b'\n_START_ARTICLE_\nHimeji linnus\n_START_PARAGRAPH_\nHimeji linnus (\xe5\xa7\xab\xe8\xb7\xaf\xe5\x9f\x8e; Himeji-j\xc5\x8d) on m\xc3\xa4en\xc3\xb5lvale ehitatud jaapani linnusekompleks, mis asub Himejii linnas, Hy\xc5\x8dgo prefektuuris. Himeji linnust peetakse 17. sajandil levinud linnusearhitektuuri parimaks s\xc3\xa4ilinud n\xc3\xa4iteks, h\xc3\xb5lmates kokku 83 hoonet ja erinevaid kaitses\xc3\xbcsteeme. Linnust nimetatakse tihti ka nimetustega Hakuro-j\xc5\x8d v\xc3\xb5i Shirasagi-j\xc5\x8d (t\xc3\xb5lkes Valge haigru linnus), mis tulenevad linnuse hoonete s\xc3\xa4ravvalgetest v\xc3\xa4lisseintest._NEWLINE_Himeji linnus rajati algselt aastal 1333 Akamatsu Normura poolt Himeyama m\xc3\xa4ele. 1346. aastal algne linnus lammutati ja ehitati uuesti Himeyama linnusena, mis omakorda ehitati kaks sajandit hiljem \xc3\xbcmber Himeji linnuseks. 1581. aastal tegi Toyotomi Hideyoshi Himeji linnuses ulatuslikke muudatusi, lisades n\xc3\xa4iteks kolmekorruselise tenshu. 1600. aastal andis Tokugawa Ieyasu linnuse Ikeda Terumasale, t\xc3\xa4nut\xc3\xa4heks Terumasa abi eest samal aastal toimunud Sekigahara lahingus. Terumasa juhtimisel laiendati linnus aastatel 1601\xe2\x80\x931609 terveks linnusekompleksiks. Aastatel 1617\xe2\x80\x931618 lisas Honda Tadamasa kompleksi veel hooneid. Himeji linnus on s\xc3\xa4ilinud pea puutumatult \xc3\xbcle 400 aasta, j\xc3\xa4\xc3\xa4des puutumata muuhulgas ka Himeji pommitamisest liitlaste poolt Teise maailmas\xc3\xb5ja ajal ja 1995. aasta Suurest Hanshini maav\xc3\xa4rinast._NEWLINE_Himeji linnus on suurim ja k\xc3\xbclastatuim linnus Jaapanis. 1993. aastast kuulub Himeji linnus UNESCO maailmap\xc3\xa4randi nimistusse. Viis linnusekompleksis asuvad hoonet on arvele v\xc3\xb5etud kui Jaapani rahvuslikud aarded. Linnus l\xc3\xa4bis aastatel 2009\xe2\x80\x932015 p\xc3\xb5hjaliku restaureerimise, muuhulgas eesm\xc3\xa4rgiga tagada hoonete v\xc3\xa4lisseinte ikooniline s\xc3\xa4ravvalge toon. Linnus taasavati k\xc3\xbclastajatele t\xc3\xa4ismahus 27. m\xc3\xa4rtsil 2015.'